

**P R O J E K T V E N D I M**

**Nr.\_\_\_\_\_\_\_, datë \_\_\_\_\_\_\_\_\_\_\_\_**

**PËR**

**DISA SHTESA DHE NDRYSHIME NË VENDIMIN** **NR. 55, DATË 6.2.2019, TË KËSHILLIT TË MINISTRAVE “PËR PËRCAKTIMIN E PROCEDURAVE DHE DOKUMENTACIONIT PËR AUTORIZIMIN E ORGANIZATAVE JOFITIMPRURËSE, QË OFROJNË NDIHMË JURIDIKE PARËSORE TË GARANTUAR NGA SHTETI”**

Në mbështetje të nenit 100 të Kushtetutës dhe të pikës 1, të nenit 15, të ligjit nr.111/2017, “Për ndihmën juridike të garantuar nga shteti”, me propozimin e ministrit të Drejtësisë, Këshilli i Ministrave

**V E N D O S I:**

Në vendimin nr. 55, datë 6.2.2019, të Këshillit të Ministrave “Për përcaktimin e procedurave dhe dokumentacionit për autorizimin e organizatave jofitimprurëse, që ofrojnë ndihmë juridike parësore të garantuar nga shteti”, bëhen këto shtesa dhe ndryshime:

1. Në pikën 4, fjalia e parë, fjala “aplikim” zëvendësohet me togfjalëshin “paraqitjen e kërkesave për autorizim” dhe fjala “aplikimin” zëvendësohet me fjalën “kërkesën”.

2. Pika 5, ndryshohet si më poshtë vijon:

“5. Organizatat jofitimprurëse, që kërkojnë marrjen e autorizimit nga ministri i Drejtësisë, paraqesin kërkesën për autorizim, si dhe dokumentacionin shoqërues si më poshtë:

a) dokumentacionin që provon përvojë në ofrimin e ndihmës juridike parësore, të paktën në 3 (tri) vite të veprimtarisë së tyre, duke përfshirë, si më poshtë vijon:

1. listën e plotë të rasteve të trajtuara ose projekteve të ndihmës juridike parësore të zhvilluara nga organizata gjatë 3 (tri) viteve dhe të dhëna statistikore për përfituesit e ndihmës parësore;
2. raportet përfundimtare për secilin nga projektet e listuara, si dhe pasqyrat financiare;
3. buxhetin total të secilit projekt, donatorët përkatës, si dhe listën e ekspertëve të brendshëm dhe të jashtëm të përfshirë në këto projekte;

b) formularin e vetëdeklarimit të gjendjes gjyqësore të anëtarëve të organit më të lartë vendimmarrës dhe të organit ekzekutiv.”.

3. Pika 6 ndryshohet, si më poshtë vijon:

“6. Kërkesa për autorizim dhe dokumentacioni i përcaktuar në pikën 5 të këtij vendimi dorëzohet, elektronikisht përmes platformës qeveritare “e-Albania”, pranë Drejtorisë së Ndihmës Juridike Falas. Për shqyrtimin e përmbushjes së kritereve ligjore, Drejtoria e Ndihmës Juridike Falas, i kërkon organeve publike dokumentacionin si më poshtë:

a) vendimin e gjykatës për regjistrimin e organizatës jofitimprurëse;

b) kopjen e statutit, të organizatës jofitimprurëse ku specifikohet si pjesë e veprimtarisë ofrimi i ndihmës juridike, të depozituar në gjykatë;

c) vërtetimin nga organet tatimore se organizata jofitimprurëse i ka përmbushur në mënyrë të rregullt detyrimet;

ç) vërtetim nga gjykata se organizata jofitimprurëse nuk është në procedurë falimenti dhe/ose likuidimi;

d) vërtetim nga prokuroria dhe gjykata se anëtarët e organit më të lartë vendimmarrës dhe të organit ekzekutiv të organizatës jofitimprurëse nuk janë në proces hetimi apo gjykimi për çështje që cenojnë besimin e publikut dhe ofrimin e përshtatshëm të ndihmës juridike.”.

4. Në pikën 7 dhe kudo në vijim të vendimit, fjala “aplikimet” zëvendësohet me fjalën “kërkesat”.

5. Në pikën 10, në fjalinë e parë, togfjalëshi “verifikon dokumentacionin e paraqitur nga aplikuesit për marrjen e autorizimit dhe” zëvendësohet me togfjalëshin “shqyrton kërkesën, verifikon dokumentacionin e administruar”.

6. Në fund të pikës 11, shtohet fjalia me këtë përmbajtje:

“Kundër urdhrit të ministrit për refuzimin e kërkesës për autorizim mund të bëhet ankim në gjykatën administrative kompetente.”

7. Pikat 12 dhe 13, shfuqizohen.

8. Pika 14, ndryshohet si më poshtë vijon:

“14. Autorizimi i ministrit të Drejtësisë jepet pa afat. Drejtoria e Ndihmës Juridike Falas verifikon çdo dy vjet përmbushjen e kritereve ligjore nga organizatat jofitimprurëse. Organizatat jofitimprurëse që janë autorizuar nga ministri i Drejtësisë njoftojnë Drejtorinë e Ndihmës Juridike Falas, për çdo ndryshim që lidhet me plotësimin e kritereve ligjore për dhënien e autorizimit, brenda 3 ditëve nga data e kryerjes së ndryshimit.

9. Në pikën 16 bëhen këto ndryshime:

a) në fjalinë e parë, togfjalëshi “mund të revokojë” zëvendësohet me togfjalëshin “ose kryesisht, mund të shfuqizojë”;

b) pas shkronjës “a”, shtohet shkronja “a/1”, me këtë përmbajtje:

“a/1) mospërmbushjen e kritereve ligjore”;

b) në shkronjën “ç”, fjala “nuk” shfuqizohet.

10. Në pikën 17 fjala “revokimi” zëvendësohet me fjalën “shfuqizimi”.

11. Në pikën 18 fjala “revokimin” zëvendësohet me fjalën “shfuqizimin”.

12. Brenda 30 ditëve nga hyrja në fuqi e këtij vendimi, Drejtoria e Ndihmës Juridike Falas verifikon përmbushjen e kritereve ligjore nga organizatat jofitimprurëse të autorizuara nga Ministri i Drejtësisë, përpara hyrjes në fuqi të këtij vendimi. Pas verifikimit, Ministri i Drejtësisë urdhëron:

i) kryerjen e ndryshimeve përkatëse me qëllim që vlefshmëria e autorizimit të jetë pa afat, ose;

ii) shfuqizimin e autorizimit, nëse vërtetohet mospërmbushja e kritereve ligjore;

13. Detyrimi për të paraqitur kërkesën për autorizim dhe dokumentacionit shoqërues, elektronikisht përmes platformës qeveritare “e-Albania”, zbatohet pasi Agjencia Kombëtare e Shoqërisë së Informacionit të mundësojë ofrimin e këtij shërbimi përmes kësaj platforme.

14. Ngarkohen Ministria e Drejtësisë, Drejtoria e Ndihmës Juridike Falas dhe Agjencia Kombëtare e Shoqërisë së Informacionit për zbatimin e këtij vendimi.

Ky vendim hyn në fuqi pas botimit në “Fletoren zyrtare”.

**K R Y E M I N I S T R I**

**EDI RAMA**